Η αντικειμενικότητα του συστήματος της λειτουργικής κατηγοριοποίησης των Ελλήνων κολυμβητών με κινητική αναπηρία και η επίδρασή του στα ψυχολογικά χαρακτηριστικά τους
Authors: Πολατίδου Γεωργία 
Published: August 2021

Ο σκοπός της εργασία ήταν η καταγραφή και ανάλυση των τεχνικών παραμέτρων (μήκος χεριάς, συχνότητα χεριάς, σχέση μήκους χεριάς με την ταχύτητα) για το ελεύθερο και ύπτιο στυλ κολύμβησης των Ελλήνων κολυμβητών με κινητικές αναπηρίες, η μελέτη της σχέσης της απόδοσής τους με τη λειτουργική τους κατηγοριοποίηση και η μελέτη των ψυχολογικών τους χαρακτηριστικών (εστία ελέγχου της άσκησης, αθλητικός προσανατολισμός, αθλητικές ψυχολογικές δεξιότητες, κίνητρα) και η διερεύνηση παραγόντων που πιθανά να τα επηρεάζουν (τύπος αναπηρίας, κατηγοριοποίηση, φύλο, ηλικία, προπονητική ηλικία, εβδομαδιαίος χρόνος προπόνησης). Για τη μελέτη των τεχνικών παραμέτρων επιλέχθηκε ένας αθλητής και μία αθλήτρια για την κάθε κατηγορία για το αγώνισμα των 50μ. ελευθέρου. Για τη μελέτη της σχέσης της απόδοσης με τη λειτουργική κατηγοριοποίηση χρησιμοποιήθηκαν οι χρόνοι επίδοσης από τα αγωνίσματα 50, 100, 200, 400 ελεύθερο ανδρών/γυναικών, 50, 100 ύπτιο ανδρών/γυναικών από την επίσημη καταγραφή τους στα αποτελέσματα Πανελληνίου Πρωταθλήματος στην ιστοσελίδα της Εθνικής Ομοσπονδίας. Στη μελέτη για την Εστία Ελέγχου της Άσκησης συμμετείχαν 90 κολυμβητές (63 άντρες 27 γυναίκες), στη μελέτη των Ψυχολογικών Δεξιοτήτων, του Αθλητικού Προσανατολισμού και των Κινήτρων συμμετείχαν 82 κολυμβητές (54 άντρες 24 γυναίκες). Όλοι οι συμμετέχοντες ήταν ηλικίας 10-59 ετών (31±8). Πραγματοποιήθηκαν ανάλυση αξιοπιστίας, παραγοντική ανάλυση, μη παραμετρικοί έλεγχοι U των Mann Whitney και Kruskal-Wallis test και έλεγχος συσχέτισης Pearson. Από τη μελέτη των αποτελεσμάτων διαπιστώθηκε ότι από τη σχέση της απόδοσης με τη λειτουργική κατηγοριοποίηση και την καταγραφή και ανάλυση των τεχνικών παραμέτρων ενισχύεται η ορθότητα του συστήματος κατηγοριοποίησης των κολυμβητών/τριων, παρά το γεγονός του ενδεικτικού δείγματος και του διαφορετικού επιπέδου απόδοσης του κάθε κολυμβητή/τριας. Κρίνεται απαραίτητη η προσπάθεια καταγραφής και αξιολόγησης των τεχνικών παραμέτρων για όλους τους συμμετέχοντες σε αγωνιστικές συναντήσεις εθνικής εμβέλειας για πιο ακριβή και ασφαλή συμπεράσματα. Από την ανάλυση των αποτελεσμάτων αναδείχτηκε η ιδιαίτερα ανεπτυγμένη Εσωτερική Εστία Ελέγχου των κολυμβητών/τριων, ο αθλητικός προσανατολισμός τους στο Έργο, η αυτοσυγκέντρωση και η κορύφωση σε συνθήκες πίεσης, η ικανότητα παρακίνησης από προσωπικά και κοινωνικά κίνητρα, ανεξαρτήτου κατηγοριοποίησης και σοβαρότητας της αναπηρίας τους. Επίσης, τα αποτελέσματα έδειξαν ότι οι κολυμβήτριες υπερτερούν έναντι των κολυμβητών στις αθλητικές ψυχολογικές δεξιότητες, οι κολυμβητές/τριες μεγαλύτερων κατηγόριων του συστήματος κατηγοριοποίησης παρουσιάζουν υψηλότερα επίπεδα ανταγωνιστικότητας από εκείνους που ανήκαν στις μικρότερες κατηγορίες ενώ, παρατηρήθηκε αντιστρόφως ανάλογη σχέση μεταξύ της κατηγορίας με τον αθλητικό προσανατολισμού για την κατάκτηση στόχων και με τον προσανατολισμό στη νίκη. Τέλος, προτείνεται η διερεύνηση και άλλων ψυχολογικών παραμέτρων (αγωνιστικό άγχος, αθλητική ταυτότητα κ.α.) που δύναται να επηρεάσουν την αθλητική απόδοση τόσο των κολυμβητών με κινητικές αναπηρίες όσο και των αθλητών των υπολοίπων Παραολυμπιακών αθλημάτων.